RINGERIKE KOMMUNE


Takk for henvendelsen og for at dere løfter viktige spørsmål knyttet til oppfølging av personer med Parkinsons sykdom. Takk også for informasjonen om parkinsonforeningen i Ringerike og omland, det er interessant å lese om. 
Beklager sen tilbakemelding, det tok tid å få e-posten fram til riktig person. 
Ringerike kommune har ikke egne, særskilte tilbud rettet mot personer med Parkinson, men vi har flere helse- og omsorgstjenester som kan være aktuelle, avhengig av den enkeltes behov og livssituasjon.
Nedenfor følger svar på spørsmålene deres.

1. Hvem kontakter man i Ringerike kommune når man trenger ergoterapeut?
Innbyggere som har behov for ergoterapeut, kan ta direkte kontakt med kommunens ergoterapitjeneste for å drøfte behovet og få informasjon om videre oppfølging. Det er ikke nødvendig å søke om tjenester på forhånd. Kontaktinformasjon finner dere her.
På denne siden finner dere navn og telefonnummer til ergoterapeutene som er tilknyttet de ulike hjemmetjenestelagene. Dersom dere er usikre på hvilket hjemmetjenestelag dere tilhører, kan dere kontakte en av ergoterapeutene, som tar imot henvendelsen og videreformidler den til riktig lag.

2. Hva tilbyr kommunen til personer med Parkinson?
Kommunen har flere tilbud som kan være aktuelle for personer med Parkinson, avhengig av funksjonsnivå og behov. Dette kan blant annet være:
· Ergoterapi, med kartlegging av funksjon og vurdering av behov for tilrettelegging i hjemmet og hjelpemidler.
· Fysioterapi, for eksempel oppfølging knyttet til bevegelse, balanse, styrke og funksjon. Det er både fysioterapeuter i kommunen og privatpraktiserende fysioterapeuter som jobber på institutt forskjellige steder i kommunen. Se mer informasjon her. 
· Hverdagsrehabilitering, for personer som har behov for støtte til å mestre daglige aktiviteter og opprettholde eller gjenvinne funksjon. Se mer informasjon her
· Dagrehabilitering, for personer som har behov for rehabiliteringstilbud, se mer informasjon her
· Friskliv, som tilbyr helsefremmende aktiviteter og tilbud som gir deg mulighet til å være i bevegelse, bygge styrke, bedre kondisjon og finne ro i hverdagen. her
· Bruker- og pårørendesenteret (BPS), er en ressurs for personer som lever med sykdom, og deres pårørende. BPS kan hjelpe deg å navigere i tjenestene, se mer informasjon her.
· Hjelpemiddellageret, på hjelpemiddellageret kan du få låne hjelpemidler og velferdsteknologi som gjør hverdagen enklere og tryggere, se mer informasjon her
Hvilke tilbud som er aktuelle, vurderes ut fra den enkeltes situasjon og behov.

3. Er det ventetid for å få hjelp av ergoterapeut?
Ventetiden avhenger av hvor alvorlig og hastende problemstillingen er. Behov vurderes individuelt og prioriteres ut fra blant annet funksjon, risiko og konsekvensene av å vente.
Som eksempler kan personer som kommer hjem fra sykehus og har behov for rask oppfølging, prioriteres med oppstart innen omtrent én uke. Ved mindre hastende behov, som boligtilrettelegging, kan ventetiden være rundt fire uker. Ventetidene vil kunne variere med kapasitet og den konkrete situasjonen.

4. Har kommunen andre fagpersoner, for eksempel fysioterapeuter med kompetanse på Parkinson?
Ja. Flere fysioterapeuter og ergoterapeuter i kommunen har gjennomført kurs gjennom ParkinsonNet. Det finnes også privatpraktiserende fysioterapeuter ved fysioterapiinstitutter som har god kompetanse på området.
 
5. Kan boligen tilpasses, eller bør man vurdere å flytte?
Det er ofte mulig å tilrettelegge egen bolig slik at den blir tryggere og bedre tilpasset endringer i funksjon. Ergoterapeut kan kartlegge boligen og vurdere hvilke tiltak som kan bidra til at personen kan bo hjemme så lenge som mulig. I noen situasjoner kan det også være hensiktsmessig å vurdere andre boligløsninger. Dette må vurderes individuelt.
6. Hvilke løsninger vil fungere i den enkelte boligen?

Ergoterapeuten kan vurdere hvordan boligen fungerer i hverdagen, og hvilke utfordringer som oppstår ved for eksempel forflytning, personlig stell, matlaging og bruk av bad og inngangsparti. På bakgrunn av kartleggingen kan det gis råd om praktiske endringer, tilrettelegging og aktuelle hjelpemidler.

7. Hvilke hjelpemidler kan være aktuelle?
Behovet for hjelpemidler varierer med sykdomsutvikling og funksjonsnivå. Aktuelle hjelpemidler kan for eksempel være støttehåndtak, dusjstol, toalettforhøyer, ganghjelpemidler eller løsninger som gjør det lettere å utføre daglige aktiviteter. Ergoterapeut og fysioterapeut kan bidra med kartlegging og vurdering av hvilke hjelpemidler som er hensiktsmessige.
Velferdsteknologi som medisinstøtte og trygghetsteknologi (trygghetsalarm, GPS) kan også være aktuelt. 

8. Kan NAV bidra med støtte eller hjelpemidler?
NAV Hjelpemiddelsentral kan bidra med utlån av hjelpemidler når vilkårene for dette er oppfylt. Kommunens ergoterapeuter og fysioterapeuter kan bistå med å kartlegge behov, prøve ut aktuelle løsninger og veilede om søknadsprosessen. Hvilke hjelpemidler og hvilken støtte som kan innvilges, avhenger av den enkeltes behov og gjeldende regelverk. 

9. Kan kommunen bidra med støtte eller hjelpemidler?
Ja. Kommunen kan blant annet bidra med kartlegging, veiledning, rehabilitering og vurdering av behov for tilrettelegging og hjelpemidler. Hvilken bistand som er aktuell, avhenger av behovet og gjeldende regelverk.
Eller så kan vi informere om at Husbanken har en helt ny tilskuddsordning til aldersvennlig oppgradering av egen bolig. Tilskudd til aldersvennlig oppgradering av egen bolig er for personer over 62 år, slik at de kan bo trygt hjemme lenger, også dersom helsen endrer seg. Du kan søke dersom du bor i boligen selv, og oppgraderingen koster minst 40 000 kroner. Tilskuddet dekker inntil 25 prosent av kostnadene, maksimalt 75 000 kroner, og utbetales når arbeidet er ferdig utført og betalt. Se mer informasjon her.
Vi har også utarbeidet en informasjonsbrosjyre med nyttig informasjon for alle seniorinnbyggere i Ringerike kommune, den er jo rettet mot seniorer, men jeg tenker den er nyttig for alle som ønsker mer innsyn i muligheter i Ringerike kommune. Legger den ved her. Heftet er også tilgjengelig i trykt format og kan hentes på rådhuset. Vi har også samlet informasjonen på en egen nettside her.
Vi håper dette gir en nyttig oversikt over mulighetene som finnes i kommunen. Vi anbefaler at personer som opplever endringer i funksjon eller får behov for tilrettelegging, tar kontakt tidlig, slik at aktuelle tiltak kan vurderes før utfordringene blir større.
Takk igjen for at dere tar opp disse viktige spørsmålene, og hvis dere har andre spørsmål er det bare å ta kontakt.

Med vennlig hilsen
Julie Hildeskår
rådgiver stab
Helse og omsorg
_______________________________________________

Besøksadresse:
Rådhuset, Osloveien 1, 3511 Hønefoss
 
Telefon:
Sentralbord: 32 11 74 00
Mobil: +47 97 60 71 22
julie.hildeskar@ringerike.kommune.no
http://www.ringerike.kommune.no

